FI Euroopan unionin virallinen lehti C 140/9

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 140/05

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”PEMENTO DO COUTO”

EY-N:o: ES-PDO-0005-0464-03.05.2005

SAN ( ) SMM ( X )

Tämä tiedostustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Osoite: Paseo Infanta Isabel 1 28071 Madrid ESPAÑA Puhelinnumero +34 913475394 Faksi +34 913475410 Sähköpostiosoite: sgcaae@mapa.es

2. Ryhmittymä:

Nimi: COOPERATIVA DO CAMPO O VAL Osoite: Vilacornelle, s/n. O Val-Narón (A Coruña) Puhelinnumero +34 981453901 Faksi +34 981453901 Sähköpostiosoite: horta@cooperativaoval.com Kokoonpano: Tuottajat/jalostajat ( X ) Muut ( )

3. Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

4. Eritelmä: (yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Tuotteen nimi:

”Pemento do Couto”

4.2 Kuvaus:

Paprikat, joilla on suojattu maantieteellinen merkintä (SMM) ”Pemento do Couto”, ovat Capsicum annuum L -lajin mainitulla nimellä tunnetun paikallisen ekotyypin hedelmiä. Hedelmät korjataan kypsymisen varhaisvaiheessa (myyntikokoisina), ja ne on tarkoitettu tuoreina kaupan pidettäviksi. Niillä on seuraavat ominaisuudet:

— Muoto: pitkittäisleikkaus katkaistun kartion tai puolisuunnikkaan muotoinen ja poikkileikkaus pyöristynyt. Joiltakin osin poikkileikkaus voi olla hieman uurteinen ja hedelmän kärjessä saattaa olla kolme tai neljä kohoumaa.

— Paino: 4–6 grammaa kappale.

— Hedelmän pituus: 4–8 cm

— Leveys noin: 2 cm.

— Kanta: 2–3 cm, aina hedelmää lyhyempi. Jäykkä ja yleensä suora tai vain hieman käyrä.

— Kuori: väriltään tummanvihreä, vähän kiiltävä.

— Seinämän tai hedelmälihan paksuus: ohut, noin 1–1,5 cm.

— Makutuntuma: hedelmäliha hienosyinen ja mehukas, maku mieto, hieman ruohomainen, ei tulinen koska ei sisällä kapsaisiiniä, kohtalaisen voimakkaan tuoksuinen, vähäsiemeninen.

4.3 Maantieteellinen alue:

Tuotantoalue käsittää kokonaisuudessaan A Coruñan maakunnassa sijaitsevan Ferrolin alueen, johon kuuluvat seuraavat kunnat: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos ja Ares. Tämä luonnonalue sijaitsee lähellä merenpinnan tasoa, ja sen viljelylaaksoja ympäröivien vuorijonojen antaman suojan sekä rannikon läheisyyden ansiosta alueella vallitsee mikroilmasto, jolle ovat tyypillisiä leutous ja pienet lämpötilanvaihtelut. Lisäksi alueen maaperä soveltuu erinomaisesti kyseisen lajikkeen viljelyyn.

Maantieteellinen merkintä ”O Couto” viittaa paikkaan, jossa sijaitsee yleisesti tunnettu samanniminen munkkiluostari, josta näiden paprikoiden jalostaminen ja viljely on lähtöisin.

4.4 Alkuperätodisteet:

Tuotteen jäljitettävyys varmistetaan kaikissa tuotanto- ja kauppaketjun vaiheissa tehtävillä tunnistusmerkinnöillä.

Valvoakseen eritelmän edellytysten noudattamista valvontaelin ylläpitää tuottaja- ja tilarekisteriä, jota päivitetään jatkuvasti. Ainoastaan sellaisille paprikoille, joita rekisteriin merkityt tuottajat viljelevät rekisteröidyillä tiloilla eritelmän vaatimusten sekä muiden täydentävien sääntöjen mukaisesti, voidaan antaa SMM-tunnus ”Pemento do Couto”.

Rekisteriin merkittyjen henkilöiden on myös ilmoitettava tuotettujen ja kaupan pidettyjen SMM-tunnuksen saaneiden tuotteiden tosiasialliset määrät merkitsemällä ne tätä tarkoitusta varten perustettuihin rekistereihin. Valvontaelin tarkastaa, että pakkaajien kaupan pitämät määrät vastaavat viljelijöiden toimittamia määriä, ja toteaa myös viljelijöiden tuotannon ja rekisteriin merkittyjen lohkojen tuotoksen välisen vastaavuuden.

Kaikki rekisteriin merkityt luonnolliset ja oikeushenkilöt sekä maatilat, varastot, jalostuslaitokset ja tuotteet kuuluvat valvontaelimen harjoittaman valvonnan ja tarkastusten piiriin. Niiden avulla varmistetaan, että suojatut tuotteet ovat eritelmän vaatimusten ja muiden täydentävien sääntöjen mukaisia. Valvonta perustuu maatiloille, varastoihin ja tuotantolaitoksiin tehtäviin tarkastuskäynteihin, asiakirjojen tarkastukseen ja sen valvomiseen, ovatko paprikat kuvailtujen fyysisten ominaisuuksien mukaisia eli kokonaisia, terveitä, puhtaita, vahingoittumattomia ja virheettömiä korjuuhetkellä. Lisäksi voidaan tehdä monijäämäanalyysi, jolla varmistetaan, että torjunta-ainejäämien todetut määrät eivät ylitä voimassa olevassa lainsäädännössä kyseisille kasveille vahvistettuja jäämien enimmäismääriä.

4.5 Tuotantomenetelmä:

Taimet tulevat hyväksytyiltä ja asianomaiseen rekisteriin merkityiltä tuottajilta.

Tuotteen tuotantoprosessi on seuraava:

Lisääminen ja istutus:

Sen jälkeen kun kypsä hedelmä on korjattu, se kuivataan ja siitä otetaan talteen siemenet, jotka ovat desinfioinnin jälkeen valmiita kylvettäviksi. Kylvöalustojen ja kylvösten valmistelu alkaa lokakuussa ja jatkuu marras-, joulu- ja tammikuussa. Kasvit kylvetään laatikoihin kasvualustaan, joka on sekoitus turvetta ja hiekkaa, molempia yhtä paljon. Kun kasvit ovat itäneet ja kasvaneet noin 5 cm korkuisiksi, ne koulitaan ja istutetaan kasvatusalustan kennoihin.

Viljelyrajoitukset:

Suojattu maantieteellinen merkintä ”Pemento do couto” voidaan myöntää sekä avomaalla että kasvihuoneessa kasvatetuille paprikoille. Suurin sallittu tuotto on yleensä 4 kg/m2 (avomaa) ja 6 kg/m2 (kasvihuone).

Tunnelikasvihuoneet ovat yksinkertaisia muovitunneleita, joita ei lämmitetä eikä valaista ja joita käytetään yksinomaan viljelmän (suoraan maassa kasvatetun) suojaamiseen satunnaiselta hallalta ja mahdollistamaan tuotannon aloittaminen aikaisemmin ja sen jatkaminen syksyllä muutamia viikkoja pidempään. Niiden käyttö on yleistynyt myös siitä syystä, että siten voidaan varjella kyseisen paprikan ekotyypin valittuja kasvilinjoja ei-toivottujen hybridien syntymiseltä.

Istutus:

Avomaalle kasvit istutetaan huhti–toukokuussa, noin 3–5 kasvia neliömetrille, ja sadonkorjuu alkaa kesä–heinäkuussa. Jos taimet aiotaan kasvattaa siemenistä, lohkojen on oltava erillään kyseisen ekotyypin muista avomaan viljelmistä, jotta valitut tyypit pysyvät muuttumattomina.

Tunnelikasvihuoneeseen istutus tapahtuu helmi- ja maaliskuussa, ja hedelmien korjuu alkaa huhtikuun puolivälissä. Istutustiheys on 2–4 kasvia neliömetrillä. Maa suositellaan peitettäväksi polyetyleenikalvolla rikkaruohojen estämiseksi. Tukikeppejä ei tarvita, sillä käytettävässä istutustavassa kasvit tukevat toisiaan.

Viljelymenetelmät:

Lannoittamisella ylläpidetään maaperän ja kasvin välistä ravinnetasapainoa ja -tasoa ottaen huomioon viljelmän ravinteenotto, kasvin ravinnetilanne, maaperän hedelmällisyys ja muuta kautta (vedestä, orgaanisesta aineksesta jne.) saatavat ravinteet.

Loisia ja/tai kasvitauteja pyritään torjumaan ensisijaisesti viljelyteknisin keinoin, joita ovat muun muassa siementen desinfiointi, kasvualustojen käsittely, pienemmät kasteluannokset, jotta vesi ei koskaan jää maahan lammikoksi, sekä ylimääräinen multaaminen.

Jos tarvitaan kemiallista käsittelyä, käytetään sellaisia tehoaineita, joilla on vähiten ympäristövaikutuksia ja paras teho, jotka ovat vähiten myrkyllisiä ja vähiten jäämiä aiheuttavia, vaikuttavat vähiten muihin eläimiin ja heikentävät vähiten vastustuskykyä.

Sadonkorjuu:

Sato korjataan käsin, ennen kuin hedelmät ovat kypsiä ja ajankohtana, jona niillä on kohdassa 4.2 mainitut fyysiset ominaisuudet ja olosuhteet ovat viljelijöiden kokemuksen mukaan sopivat niiden markkinoille saattamiseen. Satoa korjataan niin monessa vaiheessa kuin on tarpeen, ja siinä käytetään riittävästi tarvikkeita (työvälineitä, rasioita tai laatikoita jne.) ja työvoimaa, jotta tuotteet eivät pilaannu.

Kuljetus ja varastointi:

Paprikat kuljetetaan kovissa astioissa, jotta ne eivät litisty. Lasti puretaan varovasti, niin että hedelmille aiheutuu mahdollisimman vähän pudotuksesta johtuvaa vahinkoa. Varastointitilojen on oltava asianmukaisesti ilmastoidut.

Kaupan pitäminen:

Hedelmät pakataan niiden alkuperän ja pituuden mukaan yhdenmukaisissa erissä 200 tai 400 gramman painoisiin pusseihin. Käytettävät pakkausmateriaalit ovat voimassa olevassa elintarvikelainsäädännössä hyväksyttyjä. Muitakin esillepanotapoja voidaan vahvistaa, jos voidaan varmistaa, että ne eivät heikennä tuotteen laatua. Myyntiaika on 15. huhtikuuta – 31. lokakuuta. Valvontaelin voi pidentää tai lyhentää aikaa, jos sesongin sääolosuhteiden vuoksi tuotteen ominaisuudet sitä edellyttävät.

4.6 Yhteys maantieteelliseen alkuperään:

”Pemento do Couto” on Ferrolin alueen maanviljelijöiden perinteisesti viljelemä paikallinen ekotyyppi. Koska sitä on tuotettu vähän eikä se ole levinnyt paljonkaan vuosien myötä, sen viljely ei ole laajentunut mainitun maantieteellisen alueen ulkopuolelle ja alue on yhä nykyään ainoa paikka, jossa kyseistä paprikaa viljellään.

”Pemento do Couto” -paprikan maineen vuoksi sille perustettiin vuonna 1999 oma gastronominen juhlatapahtumansa ”Festa do Pemento do Couto”, jota vietetään vuosittain heinäkuun lopussa paprikan alkuperäalueella lähellä Santa María do Couton luostaria. ”Pemento do Couton” suosiosta on todisteena sen kuuluminen lukuisien Ferrolin alueen ravintoloiden ruokalistalle.

Useat tekijät yhdessä, muun muassa kasviaines, viljelymenetelmät ja viljelylaaksojen mikroilmasto, ovat synnyttäneet tuotteen, joka on noussut suureen arvoon erityisominaisuuksiensa ja laatunsa vuoksi.

Kasvi:

Alueen viljelijät ovat noudattaneet perinteisiä käytäntöjä, säilyttäneet ja valinneet parhaat kasvit ja samalla mukauttaneet tuotantomenetelmänsä paikallisiin olosuhteisiin, minkä tuloksena on syntynyt muista erottuva ja hyvin suosittu tuote. Tehty valikoiminen sekä ei-toivottujen hybridien huolellinen estäminen ovat olleet ratkaisevia sen kannalta, että paprika ei ole lainkaan tulinen (ainakaan kyseisen alueen ympäristöoloissa), mikä on epätavallista ominaisuuksiltaan samankaltaisille paprikoille.

Tuotantomenetelmät:

Se, että alueen viljelijät ovat vuosikymmenten ajan käyttäneet tunnelikasvihuoneita, on osoitus tuotantomenetelmien mukauttamisesta ilman, että ympäristön ja tuotteen erityisominaisuuksien välistä vuorovaikutusta olisi tuhottu: kyse on yksinkertaisista muovitunneleista, jotka eivät varsinaisesti säätele viljelmän viljely- ja ilmasto-olosuhteita, vaan viljelmät pysyvät olennaisin osin ympäristötekijöiden alaisina.

Ilmasto-olosuhteet:

Tuotantoalueeseen kuuluu useita laaksoja, joiden korkeus merenpinnasta on vähäinen ja jotka ovat useiden vuorijonojen suojaamia ja erittäin lähellä rannikkoa, mikä saa aikaan mikroilmaston, jolle ovat ominaisia suuri vuotuinen sademäärä ja melko huomattavat sateet myös kesäaikana, leudot lämpötilat ja pienet lämpötilavaihtelut, korkea suhteellinen kosteus ja vähäinen auringonpaiste verrattuna muihin paprikantuotantoalueisiin. Tällä on suora vaikutus hedelmän seinämän paksuuteen ja hedelmälihan hienosyiseen rakenteeseen, mietouteen ja mehukkuuteen.

4.7 Valvontaelin:

Nimi: Instituto Galego da Calidade Alimentaria (INGACAL) Osoite: Rúa Fonte dos Concheiros, no 11, bajo 15703 Santiago de Compostela ESPAÑA Puhelinnumero +34 881997276 Faksi +34 981546676 Sähköpostiosoite: ingacal@xunta.es

INGACAL on julkinen elin, joka kuuluu Consellería do Medio Rural de la Xunta de Galician alaisuuteen.

4.8 Merkinnät:

Suojatulla maantieteellisellä merkinnällä ”Pemento do Couto” kaupan pidettävät paprikat on varustettava kunkin tuottajan/pakkaajan tuotemerkkiä vastaavalla etiketillä sekä etiketillä, jossa on valvontaelimen hyväksymä aakkosnumeerinen koodi sekä suojatun maantieteellisen merkinnän tunnus. Sekä kauppaetiketissä että nimityksen omassa etiketissä on oltava seuraava teksti: Indicación Geográfica Protegida ”Pemento do Couto”.